Teologiegraad met lof, nou wink medies vir jong pastoor | Maroela Media
Teologiegraad met lof, nou wink medies vir jong pastoor
CJ van Niekerk in die preekstoel (Foto: Verskaf)
"Ek wil mense fisiek en geestelik genees."
Só vertel die jong CJ van Niekerk wat op 18-jarige ouderdom sy teologiegraad met lof verwerf en nou boonop van plan is om sy mediese graad te voltooi.
CJ glo hy is van kindsbeen geroep om mense te bedien en sê sy droom is om eendag mense in nood as dokter te genees en terselfdertyd die woord van God te verkondig.
Die jong man is 'n matriekleerder aan die Hoërskool Volkskool in Potchefstroom en het sy eerste preek reeds as 15-jarige gelewer. Hy het 'n week gelede sy teologiegraad aan die Emmanuel- Universiteit van Teologie in Pretoria voltooi. Hy het hierdie vyfjaargraad in minder as drie jaar voltooi en met 'n punt van 98% geslaag. Dít terwyl hy nog sy aandag aan sy skoolwerk ook moes gee.
CJ beoog om aanstaande jaar medies te gaan studeer, mits hy keuring kry. Hy wil dan by 'n organisasie soos die Rooikruis betrokke raak, mense in nood bystaan en só sy bediening uitleef.
Dié jong pastoor is tans 'n sub-visepresident van die Emmanuel Pinksterkerk in Deelkraal, naby Carletonville. Hy is ook af en toe sélf op die preekstoel.
CJ is op jong ouderdom al vir die bediening geroep en reeds jare lank betrokke by uitreikprojekte by hospitale, kinderhuise en ouetehuise. Dit is hier waar die saadjie om ander mense te bedien, geplant is.
Hy vertel hy het van jongs af 'n passie vir die Here en die Bybel ontwikkel en het van graad 1 af elke Sondag saam met sy ouma en oupa, Magrie en Johan Jansen van Rensburg, kerk toe gegaan.
CJ voor sy skoolgebou (Foto: Verskaf)
Dit was egter in 2018 dat hy bevestiging "van Bo" gekry het dat hy teologie moet gaan studeer.
"Ek het eendag by my skool se koshuisdeure ingestap en 'n Bybel in die asdrom gewaar. Ek het die Bybel daaruit gehaal en die eerste vers wat my aandag getrek het, was 1 Timoteus 4:12, wat lui: 'Jy is jonk, maar niemand moet dink daarom is jy nie belangrik nie. Nee, jy moet vir die gelowiges wys hoe hulle moet lewe.'
"Ek het besef dat ek as jongmens 'n groot verskil kan maak en dat niemand my jeug moet onderskat nie."
CJ sê hy het lank oor die vers besin en daarna tot bekering gekom. Hy is 'n jaar later gedoop en het net daarna vir sy teologiegraad ingeskryf.
"Ek het twee bevestigings gekry dat ek teologie moet gaan studeer. Ek het 'n keuringstoets afgelê wat ek met 100% geslaag het. Iemand van die universiteit het my ook uit die bloute gebel en gesê dat ek 'n beurs, waarvoor ek nie aansoek gedoen het nie, gekry het om te studeer. Die beurs het al my studiegeld gedek."
CJ vertel om te studeer en 'n gewone skoolseun te wees, was uitdagend. Hy het kop bo water probeer hou deur balans in sy lewe te handhaaf. Hy moes in die proses ook baie dinge in sy lewe – soos kuier saam met vriende en selfs slaap – opoffer.
"Ek het deur die dag skoolgegaan en in die middae al my huis- en leerwerk probeer klaarmaak. Ek het in die aande gestudeer. Ek het nooit voor middernag gaan slaap nie."
In sy vrye tyd speel hy ook graag klavier (Foto: Verskaf)
Hy het ook baie ondersteuning van sy musiekonderwyseres en ouma gekry. Sy is 'n groot inspirasie vir hom omdat sy haar doktorsgraad in teologie op 63-jarige ouderdom verwerf het. Sy was ook een van sy dosente.
"Ek het gevoel as sy dit op so 'n gevorderde ouderdom kon vermag het, kan ek dit op my ouderdom ook doen."
Dit was vir CJ 'n groot dryfveer om die jongste pastoor in die land te wees. Daarom het hy sy graad binne drie jaar klaargemaak.
"Ek wou die jongste pastoor word om aan die wêreld daarbuite te bewys dat die Here ook jongmense gebruik om 'n verskil te maak. Soms het die samelewing hierdie idee dat 'n mens gryser moet wees om dus as wyser beskou te word. Ek wil juis hierdie stelling verkeerd bewys.
"Ek wil eendag in 'n groot stadion preek en as lewende bewys dien dat die Here ook jongmense gebruik om 'n verskil te maak. Ek wil groot getalle mense wêreldwyd met hierdie boodskap aanraak."
Ontruimings in Sydney ná grootste dam oorloop
Vermoorde oudpolisieman se oorskot gesteel
Wat 'n lieflike berig om so vroeg op 'n Sondag oggend te lees. Dankie Anja van de Merwe.
Jong man jy is 'n inspirasie vir ons ouer en ek glo ook vir vele jonger mense. Mag jou toekoms drome geseën word.
Mag jou drome bewaarheid word en ander jongmense inspireer om dieselfde te doen. In ons deurmekaar ou wêreld kom die boodskap vanoggend deur soos 'n lig wat skielik in die donker aangegaan het. Sterkte